[pic] | KOMISIJA EVROPSKIH SKUPNOSTI |

Bruselj, 23.11.2009

COM(2009)642 konč.

2008/0221 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju spremenjenega predloga Uredbe Evropskega parlamenta in Sveta o označevanju pnevmatik glede na izkoristek goriva in druge bistvene parametre

2008/0221 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju spremenjenega predloga Uredbe Evropskega parlamenta in Sveta o označevanju pnevmatik glede na izkoristek goriva in druge bistvene parametre

1. OZADJE

Datum predložitve predloga EP in Svetu (COM(2008) 779 konč. – 2008/0221 (COD)): | 13. november 2008 |

Datum mnenja Evropskega ekonomsko-socialnega odbora: | 24. marec 2009 |

Datum mnenja Evropskega parlamenta, prva obravnava: | 22. april 2009 |

Datum predložitve spremenjenega predloga: (COM(2009)348): | 1. julij 2009 |

Datum sprejetja skupnega stališča (soglasje): | 20. november 2009 |

2. CILJ PREDLOGA KOMISIJE

Cilj tega predloga je, da bi bilo na trgu več pnevmatik, ki bodo imele velik izkoristek goriva, ki bodo varnejše in tišje. Ta pobuda je v skladu z revidirano strategijo Komisije o emisijah CO2 iz osebnih vozil in lahkih tovornih vozil[1] (ki določa, da se cilji glede CO2 lahko dosežejo z zmanjšanjem emisij iz osebnih vozil, vključno s promocijo pnevmatik z velikim izkoristkom goriva).

Predlog o označevanju pnevmatik je usmerjen na stran potrošnje in bo dopolnil homologacijske predpise za pnevmatike, ki s svojimi minimalnimi zahtevami obravnavajo stran ponudbe. Minimalne zahteve za kotalni upor, oprijem na mokri podlagi in zunanji kotalni hrup, ki naj bi v skladu z Uredbo (ES) št. 661/2009[2] o splošni varnosti motornih vozil začele veljati 1. novembra 2012, bodo zagotovile standardno raven kakovosti pnevmatik, nadaljnje izboljšanje nad temi ravnmi pa bo zagotovljeno s sistemom označevanja pnevmatik.

3. PRIPOMBE K SKUPNEMU STALIŠČU

3.1. Splošne pripombe na skupno stališče

Besedilo dogovorjenega skupnega stališča je vsebinsko v veliki meri skladno s predlogom Komisije, zato ga lahko ta v celoti podpre.

3.2. Dogovor na ravni skupnega stališča

Dogovorjeno skupno stališče je rezultat medinstitucionalnih pogajanj na končnem trialogu 1. oktobra 2009.

Predsednik Odbora ITRE, g. Herbert Reul, je 14. oktobra 2009 potrdil strinjanje Parlamenta z besedilom, ki ga je Coreper sprejel 7. oktobra 2009, in izjavo Komisije (glej spodaj). Dogovorjeno skupno stališče je uradno sprejel Svet za kmetijstvo in ribištvo 20. novembra 2009.

Glavne teme pogajanj, o katerih je bil dosežen dogovor, so naslednje (v vrstnem redu, kakor se pojavljajo v predlogu):

- Oblika predloga : Na zahtevo Parlamenta se predlog spremeni iz direktive v uredbo.

- Zahteve glede oglaševanja (člen 3(4) in uvodna izjava 17): Opredelitev tehničnega promocijskega gradiva je preoblikovana za pojasnitev, da ne vključuje medijskega oglaševanja na splošno.

- Prikaz oznake (člen 4): Glede prikaza oznake je uvedena prožnost. Komisija je predlagala, da mora biti oznaka obvezno prikazana na prodajnem mestu, in sicer v obliki nalepke na vsaki pnevmatiki, dogovorjena sprememba Sveta/Parlamenta pa predvideva, da mora biti oznaka prikazana kot nalepka na vsaki pnevmatiki, kakor to predlaga Komisija, ali pa jo je treba razdeliti v obliki ene natisnjene verzije na posamezno serijo ene ali več identičnih pnevmatik, ki so bile dostavljene na prodajno mesto. V slednjem primeru se v členu 5 zahteva, da distributerji pokažejo natisnjeno oznako končnim uporabnikom pred prodajo pnevmatik na prodajnem mestu.

- Odgovornosti dobaviteljev vozil (člen 6): Odpravi se splošna obveznost za proizvajalce vozil, da morajo prikazati klasifikacijo pnevmatik, ki se namestijo na nova vozila. Zahteva glede informacij v skladu z dogovorom se bo uporabljala samo za tiste pnevmatike, ki so ponujene kot možnost končnim uporabnikom.

- Nadzor trga (člen 12): Sklic na Uredbo (ES) št. 765/2008 o nadzoru trga je uveden v členu 12, kakor je predlagano v spremenjenem predlogu Komisije na zahtevo Parlamenta po pravilih o okrepljenem nadzoru trga.

- Klavzula o pregledu (člen 14): Klavzula o pregledu je skrajšana s 5 let v prvotnem predlogu na 40 mesecev, da bi se ocenili učinkovitost in prepoznavnost sistema označevanja, zlasti glede spremenjenih členov 4 in 5.

- Prehodna določba (člen 15): EP in Svet sta se dogovorila, da bosta pnevmatike, ki so bile proizvedene pred julijem 2012, izvzela iz zahtev glede označevanja.

- Promocija tihih pnevmatik (Priloga II): Na oznaki se doda klasifikacija zunanjega kotalnega hrupa za lažje prepoznavanje tihih gum poleg prikaza vrednosti zunanjega kotalnega hrupa, izmerjene v decibelih.

- Spletna stran o informacijah glede označevanja pnevmatik in usklajeni kalkulator prihranka goriva : Da bi olajšali dogovor med institucijami, se je Komisija strinjala, da bo na plenarnem zasedanju Parlamenta neposredno pred končnim sprejetjem predloga Uredbe podala naslednjo izjavo:

„Komisija podpira uporabo instrumentov Skupnosti, kot je Program "Inteligentna energija – Evropa, za prispevanje k pobudam, ki povečujejo ozaveščanje končnih uporabnikov o koristih označevanja pnevmatik.

Komisija bo do junija 2012 na svoji spletni strani ec.europa dala na voljo, zlasti potrošniškim organizacijam in proizvajalcem pnevmatik, razlage posameznih komponent označevanja pnevmatik, in usklajeni kalkulator prihranka goriva.“

4. SKLEP

Skupno stališče izpolnjuje cilje prvotnega predloga Komisije. Komisija zato besedilo podpira.

[1] COM(2007) 19.

[2] UL L 200, 31.7.2009, str. 1–24 .